 Anno Domini millesimo ducentesimo sexagesimo primo statuta sunt haec apud Cistercium tempore Capituli generalis.  1  Cum per statutum anno praeterito factum a Capitulo generali de abbatibus qui cedunt, videatur derogari humilitati et obedientiae monachali, idem Capitulum statutum huiusmodi duxit penitus revocandum.  2  Cum frequenter abbates postulare soleant quod sint ad tempus a susceptione hospitum absoluti, provida deliberatione dictum Capitulum ordinat et diffinit quod cum nos teneamur iam plus in Ordine existentibus quam saecularibus qui petunt Ordini sociari, in domibus illis quae a susceptione hospitum absolvuntur, quamdiu durabit huiusmodi absolutio, novitii non recipiantur ibidem, nec nova et sumptuosa aedificia construantur, sed ruinosa tantummodo reparari concedit Capitulum generale.  3  Cum divinae flagellum iracundiae peccatis nostris exigentibus imminere videatur Ecclesiae sanctae Dei, quae praeter solitum iam tanto tempore summo Pontifice extitit viduata, et tuba praeconii terribilis nostris intonuerit auribus super ingruente saevitia Tartarorum, qui sibi, ut dicitur, subiugare intendunt universum populum christianum, in tantae necessitatis articulo debet et tenetur Christi fidelium universitas pium exhibere compassionis affectum et per devotae orationis subsidium huiusmodi ingruentes molestias propulsare. Hac igitur de causa statuit et ordinat Capitulum generale quod singulis diebus per universum Ordinem, soluto capitulo, eat ad ecclesiam conventus cantando Responsorium *Aspice Domine*, versus *Non enim*, versiculus *Ostende nobis Domine*, cum flexione genuum, et sequatur collecta *Ineffabilem*. Ad missam autem quotidie dicatur psalmus *Deus venerunt gentes*, sicut antiquitus fieri consuevit, et sequatur in fine collecta *Omnipotens sempiterne Deus in cuius manu sunt omnium potestates*, et infra ubi dicitur *ad Romanorum benignus imperium*, dicatur *Respice ad christianorum benignus auxilium*, etc.  4  Festum beati Barnabae apostoli, si in vigilia Pentecostes evenerit, usque ad feriam quintam post festum Pentecostes differatur.  5  Cum de diversis regionibus clamor devenerit ad Capitulum generale quod episcopi et alii ecclesiarum praelati communia privilegia et indulgentias Ordinis infringere moliuntur, statuit et ordinat Capitulum generale quod in singulis provinciis, ubi aliquid tale exortum fuerit, tres abbates, qui in illa provincia in Ordine priores extiterint, ad instantiam abbatum afflictorum, inquisita prius causa et causae merito, videlicet si dicti afflicti bonam causam habuerint, et communia Ordinis privilegia et indulgentiae impetantur, universos abbates eiusdem provinciae convocent ad locum medium auctoritate Capituli generalis, et ibi facta competenti contributione in communibus expensis eiusdem provinciae per se vel per procuratorem idoneum in ipsa causa procedant, prout melius et salubrius viderint expedire, committitur autem abbati Morimundi in praedictis ordinatio provinciae Moguntinensis, eo quod spaciosa sit nimis et longissima videatur.  6  Cum super evagatione monachorum, qui abbates proprios super egrediendi licentiam inquietant, refrenationem apponere decreverit Capitulum generale, ordinat et diffinit quod quicumque monachus vel conversus per inquietationem abbatis licentiam obtinuerit, et egressus fuerit, in sequenti visitatione veniam inde petat, ad visitatoris arbitrium puniendus.  7  Cum olim in diffinitionibus Ordinis sit statutum quod tales in conversos recipiantur, qui possint laborem unius mercenarii compensare, ordinat Capitulum generale quod quicumque conversus laborem sibi iniunctum adimplere noluerit, redigatur ad familiaris habitum usque ad nutum visitatoris, et pane vescatur interim grossiori.  8  Restrictio pitantiarum olim in diffinitionibus edita auctoritate Capituli generalis ab omnibus inviolabiliter observetur ; transgressores autem, si abbates fuerint, veniam inde petant in Capitulo generali.  9  Cum ex perceptione sanguinis Domini, quem post sanctam communionem in calice solent accipere personae Ordinis pericula gravia iam evenerunt, et possent evenire in posterum graviora, ordinat Capitulum generale quod monachi, conversi et moniales Ordinis, exceptis ministris altaris, ad calicem more solito non accedant.  10  Cum pro diversis casibus seu necessitatibus frequenter contingere soleat quod abbates grangias in manibus saecularium sub annuo censu sive aliis modis committant, praecipitur auctoritate Capituli generalis, quod in grangiis saecularibus in quacumque forma, seu quocumque modo traditis seu tradendis, semper personis Ordinis hospitalitatis gratia conservetur.  11  Quaestionem in Capitulo propositam : quoto anno abbates Ordinis remittere possent hospites ad se missos ? Sic determinat Capitulum quod nullus abbas hospitem ad se missum infra annum remittere audeat, nisi in casibus in quibus suum proprium ad domum aliam duceret emittendum.  12  Cum Ordo Cisterciensis sanctos Dei de gremio suae congregationis assumptos honorare tamquam patronos proprios teneatur, ordinat Capitulum generale quod sanctus Petrus Tarentasiensis et sanctus Guillelmus Bituricensis post beatum Nicolaum in litania nominentur.  13  Ad removendum Ordinis scandalum et praesumptores a praesumptionibus et temeritatibus deterrendum, de fratre Gerardo quondam abbate Fontis Ioannis qui domum ipsam laesit multipliciter, et pro persona saeculari aere alieno intolerabiliter obligavit, praecepit Capitulum generale firmiter et iniungit abbatibus Ordinis universi quod domnum Gerardum in omnibus solemnitatibus quibus fit sermo in capitulo, candelis accensis, auctoritate Capituli generalis excommunicatum denuntient, praesentibus etiam saecularibus, et si ad manum illorum vel alicuius de Ordine devenerit, ipsum faciat carceri mancipari, invocato ad hoc si opus fuerit, auxilio brachii saecularis.  14  Sanctissimo patri nostro domino Alexandro Papae iam defuncto cui concessum fuit plenarium servitium per universum Ordinem persolvatur, et fiat anniversarium eius in crastinum beatorum martyrum Ioannis et Pauli.  15  Pro reverendis in Christo patribus episcopis, presbyteris, diaconibus sanctae Sedis romanae cardinalibus, pro bono statu Ecclesiae sanctae Dei, et quod Dominus de pastore condigno provideat eiusdem sanctae romanae Ecclesiae, statuit Capitulum generale quod dicatur una missa de Spiritu Sancto et alia de beata Virgine a singulis sacerdotibus Ordinis universi.  16  Pro domino B[onifacio] episcopo Lausannensi, cui concessa fuit missa pro defunctis post eius obitum a singulis sacerdotibus Ordinis universi, persolvatur.  17  Petitio abbatis de Charmeia qui petit absolvi a susceptione hospitum per quinquennium, exauditur. Hoc idem conceditur de Pruliaco et de Boeriis abbatibus per biennium.  18  Petitio abbatum de Alba ripa, de Ripatorio, de Moris, de Monte petroso qui petierunt absolvi a susceptione hospitum per triennium, exauditur. Hoc idem conceditur abbati Longipontis per biennium.  19  Petitio abbatis Fulcardi montis qui petit anniversarium fundatorum suorum fieri in domo propria, exauditur.  20  Petitio abbatum Mediolanensis dioecesis de faciendo festo beatorum martyrum Gervasii et Prothasii cum duodecim lectionibus et una missa in eorum domibus, exauditur.  21  Petitio episcopi Halberstadensis qui petit benefactores ecclesiae suae associari orationibus Ordinis, exauditur.  22  Petitio abbatis de Holra de faciendo anniversario fundatorum suorum in domo propria, exauditur.  23  Abbas de Paludis in Sardignia quinto anno de cetero veniat ad Capitulum generale.  24  Ad petitionem abbatum de Wallia, qui petunt aliquos abbates terrae suae a generali Capitulo specialiter assignari ad convocandos alios abbates pro negotiis Ordinis exequendis, abbati Claraevallis huiusmodi negotium committit dictum Capitulum generale, ut inde faciat quod ei videbitur expedire.  25  Ad petitionem piae recordationis domini Alexandri Papae, concedit Capitulum generale quod domus Sancti Michaelis de Verruca quondam abbatiae Sancti Galgani per domini Papae ordinationem unita, de cetero abbatia Ordinis existat, et Sancti Galgani filia censeatur ; et quoniam processus super institutione abbatis Sancti Michaelis de Verruca suspectus habetur, praecipit Capitulum generale quod institutus et instituens in proximo generali Capitulo se praesentent, super his quae eisdem de processu praedicto obiecta fuerint, responsuri. Abbas Casaemarii hoc eis denuntiet.  26  Cum anno praeterito inhibitum fuerit a Capitulo generali ne in domo Sancti Anastasii et in domo Sancti Martini, conversi reciperentur ulterius, ratione excessum in conversis dictarum domorum inventorum, patribus earumdem abbatiarum committitur auctoritate Capituli quod conversos ibidem recipi faciant, cum viderint expedire.  27  Commissio abbati de Campo anno praeterito a generali Capitulo facta super correctione et reformatione abbatiae de Boch, eidem abbati de Campo a dicto generali Capitulo committitur iterato.  28  Cum cessio compulsiva abbatibus de Portu Sanctae Mariae per abbatem Sanctae Mariae Dublinii patrem suum facta denuntiata fuerit Capitulo generali, abbati de Savigniaco committitur in plenaria Ordinis potestate, qui per se vel per alium ad locum accedens, diligenter causas et processum dictae compulsionis examinet, et veritate comperta, faciat quod secundum Deum et statuta Ordinis viderit expedire, et quid inde, etc.  29  De Bello monte et de Bello becco in Cypro abbatibus qui anno praeterito et praesenti tenebantur venire ad Capitulum generale, nec venerunt, committitur abbati Morimundi, quod quam citius fieri poterit, in scriptis causis remorationis ipsorum, compellat eosdem ad peragendam poenam in Usibus constitutam.  30  Cum querimonia gravis a decano et capitulo Aystacensibus et quibusdam comitibus, et baronibus de abbate Hasprogne generali Capitulo sit delata, qui dicunt se per dictum abbatem multipliciter esse laesos ; de Hebraco et de Bronebach et de Speciosa valle abbatibus committitur a Capitulo generali quod ad locum competentem convocatis partibus accedentes, auditis quae partes proponere voluerint, et inquisita super praemissis diligentius veritate, si dictum abbatem culpabilem invenerint, contra ipsum tam paterna quam Capituli generalis auctoritate procedant, prout secundum Deum et hominem viderint expedire, et qui inde, etc.  31  Cum super generali negotio Ecclesiae contra Tartaros litteras speciales receperit a Sede Apostolica Capitulum generale, nec ad praesens super eodem negotio possit certum dare responsum, sive aliquid finaliter ordinare, donec Sanctae Sedi Romanae de Summo Pontifice sit provisum, Ordinis tranquillitati et paci volens providere dictum Capitulum generale, domino abbati Cistercii duxit provide committendum, quod cum tempus et necessitas procedendi in dicto negotio se obtulerit, convocatis quatuor primis abbatibus filiis suis et aliquibus de coabbatibus suis, procuratores mittat ad Curiam cum consilio eorumdem in forma et modo et posse, quibus viderit expedire.  32  Cum ad aures Capituli generalis gravis querimonia sit delata, quod in domo de Everbach per conversos multa sint enormia perpetrata, et maxime his diebus quidam conversus praedictae domus manibus sacrilegis abbatem suum interfecerit ; interdicit Capitulum generale ne in dicta domo de cetero recipiantur conversi, nisi de licentia eiusdem Capituli generalis, et ad cuiuscumque manum abbatis dictus homicida devenerit, ipsum auctoritate Capituli generalis faciat carceri mancipari.  33  Abbati Villae longae qui ad matrem ascendere noluit, licet de rigore Ordinis deberet depositionis sententiam sustinere, tamen, quia ad preces abbatis Morimundi eidem rationabiliter et propter alias causas ad praesens parcit Capitulum generale, indicit dictum Capitulum quod pro transgressione praedicta, tribus diebus sit in levi culpa, uno eorum in pane et aqua et decem diebus extra stallum abbatis.  34  Cum frater Humbertus abbas quondam Aquaelongae pro quibusdam excessibus sententiam depositionis sustinuerit latam in ipsum a Capitulo generali, quod de cetero sit eligibilis, dummodo aliud canonicum non obsistat, misericorditer concedit dictum Capitulum generale.  35  Pervenit ad audientiam Capituli generalis quod Helvira abbatissa monasterii Sanctae Mariae Regalis prope Burgos, dominum Cistercii patrem proprium monasterii supra dicti ad officium visitationis admittere recusavit, et quod absurdius est, per procuratorem missum ad hoc, nomine suo et conventus sui et filiarum suarum, vocem appellationis emisit. Nolens igitur Capitulum generale tantae praesumptionis excessum sub dissimulatione transire, dictam Helviram et omnes personas Ordinis, quae eidem in huius praesumptionis crimine participaverunt, in excommunicationis et depositionis sententias, olim ab Ordine latas, et per Summum Pontificem confirmatas denuntiat incidisse. Cum vero dictum monasterium et alia ex eo nata, vel eidem filiationis nomine sociata, ad *dominum* Cistercii tanquam ad patrem proprium pleno iure pertineant, universis personis Ordinis districtius inhibetur, ne dictorum monasteriorum visitationibus se aliquatenus intromittant, exceptis illis quibus dominus Cistercii commiserit vices suas, vel quos visitatores ab eodem missi secum duxerint advocandos. Quaecumque autem abbatissa, vel quicumque conventus supradictorum monasteriorum, praedictos visitatores ad officium visitationis admittere renuerint, ipso facto tam abbatissae quam priorissae, suppriorissae et cellerariae se noverint in excommunicationis et depositionis sententias *incidisse.* Conventus vero eorumdem monasteriorum interdicti sententiae supponentur. Abbatissa vero quae in saepe dicto monasterio Sanctae Mariae prope Burgos canonice fuerit instituta, nec non et aliae abbatissae praedictorum monasteriorum, quae filias habent, illam omnino constitutionem observent quae in quinta decima distinctione, sexto capitulo continetur hoc modo : Abbatissae vero quae filias habent, non intersint visitationibus quae fiunt ab abbatibus, sed ipsi abbates per se visitent, corrigenda corrigant et statuant quae secundum formam Ordinis viderint statuenda. Abbatissae vero matres, si postea accesserint, possunt caritative corrigere, si quae invenerint corrigenda, dummodo caveant prae omnibus ut de iis quae statuerint visitatores imminuere aliquid vel mutare omnino non praesumant, vel in contrarium statuere, vel quae ipsae statuerint aut iusserint redigere in scripturam. In huius rei testimonium sigillum domini Cistercii, quo solo utitur Capitulum generale, praesentibus duximus apponendum.  36  Querela abbatis de Capella contra abbatem de Lucela, de Monte Sanctae Mariae et de Gratia Dei in Lombardia abbatibus committitur in plenaria Ordinis potestate pacificanda, etc., et quid inde, etc.  37  Querela abbatis et conventus Burgulii contra abbatem et conventum Vallis Sarnaii, de Savigniaco, de Fulcardi monte et de Noa abbatibus committitur, etc.  38  Querela abbatis de Petrosa contra abbatem de Dalone, de Gaduino, de Obezina et de Vosconia abbatibus committitur, etc.  39  Querela abbatis Grandisylvae contra abbatem de Gemondi, de Sancto Marcello et Fullantio abbatibus committitur, etc.  40  Querela abbatis de Loco Sancti Bernardi contra abbatissam de Nazareth, de Valle Dei et de Bodulo abbatibus committitur, etc.  41  Querela abbatis de Gondonio contra abbatem de Florano, de Sancto Marcello et de Bonofonte abbatibus committitur, etc.  42  Inspectio monasterii nigrorum monachorum quod petit incorporari Ordini comitissa Hollandiae, de Dunis et de Campo florido abbatibus committitur in plenaria Ordinis potestate qui ad locum, etc., et quid inde, etc.  43  Inspectio loci ad quem transferre intendit abbatiam suam abbatissa de Ponte salutis, de Strucebune et de Alba abbatibus committitur in plenaria Ordinis potestate, et quid inde, etc.  44  Inspectio loci in quo intendit fundare abbatiam monachorum dux Bavariae, de Salem et de Caesarea abbatibus committitur et sit filia de Audelspach, etc., ut supra.  45  Inspectio loci ad quem petit transferri abbatiam Francarum vallium dominus Carnonensis archiepiscopus, de Fonte frigido et de Aqua bella abbatibus committitur, etc., ut supra.  46  Inspectio monasterii Cellae Sanctae Mariae quod petit incorporari Ordini abbas Sancti Galli, de Sancto Urbano et de Maris stella abbatibus committitur, etc., ut supra, et sit filia de Lucela. Sub eadem forma de Bonomonte et de Altocresto abbatibus committitur inspectio monasterii de Augia, et sit filia Altaripae.  47  Inspectio monasterii Rippatensis quod vult incorporare Ordini auctoritate domini Papae venerabilis pater dominus archiepiscopus Tarentasiensis, de Stapharda et de Sancto Andrea prope Ianuam abbatibus committitur in plenaria Ordinis potestate, etc., ut supra, et sit filia Firmitatis.  48  Wislaus Wladislaviensis episcopus supplicat Capitulum generale, quatinus abbatem et conventum de Dobranensi ecclesia transmittere dignetur in plantationem novellam Samburch nuncupatam. 